

Årsberetning 2024

Salget i 2024 fulgte den tendens, vi har kunnet konstatere siden 2019 med nedgang: 2020 var særlig slem med et fald på 17%, der skyldtes corona’s indmarch i Danmark. De næste 2 år faldt vi ubetydeligt med under 2% og i 2023 mærkede vi elbilernes ankomst med en tilbagegang på 2,2%, der nu i 2024 blev forøget til 6,9%. I 2023 kunne jeg se, at især faldet i dieselsalg var tydeligt, men i år er det samme gældende for både diesel og 95 oktan.

|  |  |  |  |  |  |  |
| --- | --- | --- | --- | --- | --- | --- |
|  | 2024 | 2023 | 2022 | 2021 | 2020 | 2019 |
| Antal liter | 789.988 | 848.496 | 867.986 | 873.072 | 883410 | 1.063.711 |
| nedgang pct | 6,9 | 2,2 | 0,6 | 1,2 | 17,0 |  |

Vores område virker til at have stor fremgang i elbiler, så vi må jo nok imødese en fortsat tilbagegang.

Vi fortsætter vores aftale med Go’on så vi udover det faste beløb til husleje m.v. fortsat får 5+4 øre pr. liter uanset kundekreds og betalingskort. Denne aftales fortsættes også i 2025.

Go’on har også i 2024 fastholdt stramningen vedr. rengøring og vedligeholdelse, og ifølge deres ledelse lever vi fortsat op til forventningerne, som vi imødekommer med 2 månedlige rengøringer af tankanlægget, suppleret med en eller 2 større rengøringer, hvor vi tager hele området under behandling.

Vores aftale med leje af tankanlægget, som vi i 2014 indgik med Brugsforeningen, blev jo overtaget af Coop og udløb faktisk den 31. december sidste år. Aftalen forlænges efter udløb med 12 måneder indtil opsigelse, og da vi fortsat ikke har hørt noget fra Coop, fortsætter den mindst til marts 2026. Go’on vil gerne have en årsvis aftale med os, men accepterer, at vores aftale med dem fortsættes tilsvarende COOP-aftalen.

Vi fik gennemført vores salgs/hygge arrangement i august måned, men desværre kom der noget færre kunder ind normalt, så vi forsøger i år at flytte arrangementet til juni måned.

Idrætsforeningens muligheder for at skaffe penge ved frivilligt arbejde er jo blevet meget begrænset efter Eat Beer. Man tjente lidt sidste år ved arbejde på dyrskuet, og der er en forventning om at GIV igen vil kunne skaffe midler. Derudover har enkelte afdelinger fået udbytte af henvendelse til Brugsforeningen, bl.a. har bordtennis fået støtte til ungdomsarrangement i år.

Idrætsforeningen har udover den store ændring vedr. fitness-lokalerne sidste år, 2 nye projekter i gang: dels overdækning af padel-bane 2 samt etablering af Multiareal med kunstgræs, et projekt til omkring 5 mill. der forhåbentlig dækkes af sponsorer og fonde. Der er ingen tvivl om at der også fremad kommer mange ansøgninger. (I år allerede godkendte ansøgninger for 23.500 kr. og ikke behandlede for kr. 16.000)

Vores støtte til idrætsforeningen har i 2024 omfattet følgende:

* Sportsdag, pølser mv kr. 11.000
* Sportsfest, musik til de unge kr 6.000
* Fitness, kettlebells kr. 8.000
* Tennis, reparation af boldkanon og banevedligeholdelse kr. 10.000
* Juletræsfest kr. 5.000
* Halvtag til padel kr. 20.000 (ikke anvendt, overført til 2025)

Afslutningsvis vil jeg gerne benytte lejligheden til at takke Go’on for det gode samarbejde, specielt er Tim og Katrine meget imødekommende. Den tidligere salgschef Paolo er stoppet og hans opgaver er overtaget af Tim.

Susanne har i fint samarbejde med Johannes stået for foreningens regnskaber og kontakt til revisionen, og jeg vil gerne igen i år sige Susanne tak for indsatsen.

Bestyrelsen har sammen med Poul også i 2024 ~~været~~ meget villige til at deltage i den nu hyppige rengøring af tankanlægget og jeg vil gerne sige tak for den meget positive indsats, også når det kneb for mig selv a få tid tilovers. Jeg håber, at vores gode og positive samarbejde fortsætter.

Ågerup den 18 marts 2025, Per B. Lassen, Formand